Korsvejskirken
Korsvejskirken er en sognekirke, som ligger i det sydlige Kastrup. Der er ingen kirkegård i umiddelbar tilknytning til kirken, som i stedet er omgivet af en brolagt plads mod nord og en parkeringsplads på bagsiden mod syd.
Kirken blev opført i 1971-1972 efter tegning af arkitekten Holger Jensen (1918-2004). Den består foruden selve kirkesalen af en række sammenbyggede menighedslokaler og af et tårn mod øst. Klokketårnet er fra 1982 og opført i gule mursten. I 1988 blev menighedslokalerne udvidet, samtidigt med at et kapel blev bygget til.
Såvel indvendig som udvendig er kirkebygningen præget af den karakteristiske, stejle tagkonstruktion over selve kirkesalen, der er udformet som en firesidet kegle. På den nordligste tredjedel går keglen næsten helt ned til jorden, kun adskilt fra den brolagte kirkeplads af en smal vinduesstribe. På de øvrige sider møder taget det ellers flade bygningskompleks, som er bygget af gule teglsten.
Indvendig er kirkesalens kegleformede tag belagt med varmt lakeret træ, hvilket kontrasterer med de bærende bjælker i rå beton. Denne kontrast giver kirkerummet et varmt og gennemført modernistisk præg, hvilket kun forstærkes af brugen af gule mursten og i øvrigt træfarvet inventar.
Størstedelen af kirkens inventar stammer fra indvielsen og er fremstillet efter tegning af kirkens arkitekt. Bænkene og prædikestolen er udført i træ, mens døbefonten og alteret er i gule mursten. Senere tilføjelser omfatter to forskellige alterkors fra 1993, som begge er udført efter tegning af Holger Jensen.